google/wiki40b huggingface dataset:
Khokhol

Khokhol (ukrainsk хохол, russisk хохо́л, «lugg», polsk chochoł eller khakhlak) er en russisk betegnelse på en tradisjonell frisyre for mannlige kosakker i Ukraina. Frisyren består av et glattbarbert hode med en pannelugg eller lang hårlokk på toppen. Ordet brukes også av russere og polakker som pejorativt (nedsettende) kallenavn for ukrainere.
Khokhol kan på ukrainsk også omtales som tsjupina (чуприна), tsjub (чуб, «kam») eller oseledets (оселедець, «sild»).

Historikk

Opprinnelsen til frisyren er uklar, men allerede Svjatoslav I av Kiev skal ha båret lange barter og khokhol; på seinere avbildninger har dette blitt typiske kjennetegn for fyrsten. Tradisjonelt var khokhol eller oseledets forbeholdt modne krigere. Frisyren ble ansett som et hederstegn, og det var skamstraff å få kuttet av håret. 
Kosakkene beholdt lenge lange hengemustasjer som tradisjonell bartemote, men endret ellers frisyrene fra glattbarbert hode med eller uten hårlokk til kort hår med rett pannelugg og annet. Andre flettet hår og barter.

Nasjonalfiguren Kozak Mamaj

Ukrainernes nasjonalpersonifikasjon Kozak Mamaj (ukrainsk Козак Мамай), «kosakkhelten Mamaj», blir tradisjonelt avbildet med zaporozje-kosakkisk osedelets (hårlokk) på barbert hode. Mamaj forekommer i en lang rekke folkelige billedframstillinger, gjerne sittende på orientalsk vis med symbolske atributter under et eiketre. Han bærer foruten hårlokk, barter, langpipe, kaftan, posebukser og korte ridestøvler. I tillegg er han gjerne utstyrt med sabel, kobza (ukrainsk lutt) og hest.

I dag

I moderne tid har enkelte ukrainske nasjonalister og aktivister anlagt khokhol som politisk symbol og gruppemarkør på samme måte som for eksempel nynazister og fotballpøbler kan barbere hodet i en snauskalle-frisyre.
Ar Ramtha

Navnet

Ar Ramtha er oppkalt etter en lokal ørkenplante, Al Ramath (arabisk الرمث). Under Romerriket ble byen kalt Ramatha.

Historie

Romerriket benyttet Ar Ramtha som et avsidesliggande knutepunkt for å knytte sammen koloniene sine. Det er funnet ruiner av bygninger og gamle romerske antikviteter forskjellige steder i Ar Ramtha fra den islamske ekspanderingen av Ar Ramtha i Houran. Historisk og samfunnsmessig har byen vært tilsluttet Daraa i Syria, som ligger like over den andre siden av grensen.
Glasshuspassasjen

Glasshuspassasjen er et kjøpesenter i sentrum av Bodø. Kjøpesenteret har adresse Storgata 12, og har inngang fra Glasshuset og Dronningens gate. Glasshuspassasjen har ni forretninger, og ifølge deres egen definisjon har senteret fem kles-, sko- og reiseeffektsbutikker, to serveringssteder og tre spesialbutikker. Disse tre er én godteributikk, ett apotek og én forretnings for personlig skjønnhet og velvære. Kjøpesenteret er tegnet av det lokale arkitektfirmaet Boarch arkitekter og var ferdigstilt i august 1992.
Kjøpesenteret har et areal på 2 200 km² og hadde i 2009 en omsetning på 101 millioner norske kroner. Glasshuspassasjen er dessuten definert som et Miljøfyrtårn,  som vil si at de oppfyller spesielle miljøkrav satt av Miljøverndepartementet, noe 2 500 norske bedrifter har oppfylt.
Stormen ved Senja 1726

Stormen ved Senja 1726 var et kraftig uvær som rammet fiskere på vestsida av Senja i Troms om kvelden 3. mars 1726.
Wei Zhuang

Liv og virke

Han synes å ha begynt sin embedsmannskarriere i en alder av 44, etter at han bestod den høyeste grad av embedsmannseksamenene. 
Hans forfatterskap kretset først om vennskap og festligheter ved hoffet. I 880 ble hovedstaden Chang'an ble herjet av Huang Chaos opprør, og hoffet flyktet til Sichuan. Men Wei kunne ikke være med; han var opprørernes fange. Det syners som om hans lange dikt Fru Qins ballade (秦妇吟) bygger på hans opplevelser da. 
Etterpå la Wei ut på en omvandrende tilværelse som skulle vare i ti år. 
Han tok jinshi-eksamenen i 894, og kunne da få en høy post i embedsverket. Men i 896 bragte  Li Maozhens opprør seg ny ustabilitet.
I 901 erklærte Wang Jian seg som hersker over Shu. Wei ble etterhvert statsminister i Shu-riket. Wei hadde kanskje fornemmet at Tangdynastiet vær undergangen næt, og knyttet seg derfor til dette nye kongedømmet med sete i Chengdu. Han tilbragte sine siste år med kompilasjon av Tang-poesi og med sin egen diktning.
Betiliena (gens)

Betiliena var en romersk familie kjent fra keiserrikets første tiår. Den er kun kjent gjennom to personer. Betilienus Bassus var triumvir monetalis i Augustus regjeringstid, og var trolig samme mannen som senere ble sendt i døden på ordre fra Caligula i år 40 e.Kr. Den andre var Lucius Betilienus Varus, en arkitekt som bygde en akvedukt og flere offentlige bygninger i Alatri, en by i Latium. Det er godt mulig at dette gens stammer herfra.
Kjelda ved Piggåsen

Kjelda ved Piggåsen er et forhistorisk kleberstensbrudd i Fet kommune. Det er et av de største vi kjenner til i Norge, og et av de fem som finnes i Akershus. Bruddet dateres tilbake til jernalder–middelalder.
På grunn av kleberstenens smidighet og enkle bearbeiding har en utvunnet og bearbeidet klebersten allerede fra steinalderen. I Kjelda har det vært utvunnet og arbeidet med klebersten i flere hundre år. En antar at aktivitenen i bruddet var på sitt høyeste i vikingtiden, for 1000–1300 år siden.
Produktene ble spredt til nærområdene og videre til Viken og nordover mot Mjøstraktene. Deler av veien kan Glomma ha fungert som transportvei. I slagghaugene er det funnet ei takke, noe som kan tyde på at bruddet var i drift frem til minst jernalder.
Stein ble tatt ut både i dagbrudd og gruver, og stedet har vært arbeidsplass for mange mennesker.
Gryter var hovedproduktet. I tillegg ble det laget gjenstander som fiskesøkker, vevlodd og spinnehjul til håndtein. En finner spor etter uttak av emner til kar både i dagbrudd og i gruvene. Enkelte ferdige emner som ikke er hugget løs finnes også.

Det er gjort endel arbeid for å tilrettelegge for besøk, men området er forsatt ganske ulendt enkelte steder. Grunneier kan på forespørsel forestå omvisning.
Smeaheia

Smeaheia er en bydel i Sandnes kommune. Arealet er 2,67 km², og per 2013 bor det ca. 2 700 folk der.
De første husene i Smeaheia ble bygd i 1872. Disse husene er i dag falleferdige. Det var ikke før i 1998 de fleste husene begynte å bygges, og det meste sto ferdig sommeren 2001. Da ble også Smeaheia skole og Smeaheia barnehage åpnet. I 2005 ble de sørlige delene opp mot bydelen Stangeland bygd. I dag består Smeaheia av rundt 800–850 eiendommer. Bygget Tennisland ble bygd ut til Actionball i 2009, og eies i dag av Brede Hangeland. I 2009 kom også treningskjeden Elixia til Smeaheia, som ligger på nordsiden av bydelen.
Antonín Novotný

Bakgrunn

Novotný arbeidet som smed.

Kommunistisk engasjement

Novotný ble medlem av Det tsjekkoslovakiske kommunistiske parti fra det ble stiftet i 1921. Han ble funksjonær i partiet i 1929.
I 1935 ble Novotný valgt som en av delegatene til Kominterns 7. verdenskongress. Han ble regional partisekretær i Praha i 1937 og sekretær og redaktør for partiets avis i den sør-mähriske regionen i 1938.

Andre verdenskrig

Som følge av sitt arbeid i undergrunnsbevegelsen under andre verdenskrig, ble han arrestert i 1941 og satt i Mauthausen konsentrasjonsleir hvor han ble brukt som Kapo, fram til han ble løslatt av amerikanske styrker 5. mai 1945.

Etterkrigstiden

Han gjorde karriere i kommunistpartiet etter krigen, og ble utnevnt til førstesekretær (generalsekretær) i 1951, men trakk seg fra stillingen. Da Rudolf Slánský ble presset ut av denne stillingen to år senere, etterfulgte Novotný ham, og ble i realiteten øverste politiske leder i Tsjekkoslovakia da president Klement Gottwald døde samme år. Han ble gjenvalgt i 1958 og 1964, og fra 1957 var han i tillegg president i landet etter at president Antonín Zápotocký døde dette året.
Mens Zápotocký og statsminister Viliam Široký ønsket et mer liberalt styre, kunne Novotný utmanøvrere disse da han hadde Sovjetunionens støtte.
Hans strenge, autoritære regime møtte stadig større folkelig motstand, men han holdt på makten helt fram til januar 1968, da han ble tvunget til å trekke seg og Alexander Dubček overtok som partisekretær. Statsminister Jozef Lenárt fungerte noen få dager som president, før stillingen ble overtatt av Ludvík Svoboda. Dette utløste Prahavåren.
Dübensamlingen

Dübensamlingen er en samling med rundt 2 300 musikkverk av mer enn 300 navngitte komponister, dessuten en del anonyme verk.
De over 30 000 manuskriptsidene og rundt 50 trykte verkene er en av de viktigste originalkildene til musikkverk fra 1600-tallet; mange verk er bevart for ettertiden bare takket være denne samlingen.

Historie

Samlingen ble opprettet av hoffkapellmesteren Gustaf Düben i årene 1640–1720, utvidet av hans musikkinteresserte etterfølgere og tilslutt donert Uppsala universitetsbibliotek. Biblioteket gjemte og glemte samlingen på loftet inntil Carl Stiehl gjenoppdaget den i 1888.
I 1988 tok professor i musikkvitenskap ved Uppsala universitet, Erik Kjellberg og kollegaen Kerala J. Snyder ved Eastman School of Music initiativet til at verkene ble digitalisert og gjort tilgjengelig på Internett. Overrekkelsen til allmennheten skjedde på et musikkvitenskapelig symposium i Uppsalas Museum Gustavianum september 2006 med tilhørende konsert i Helga Trefaldighets kyrka.

Innhold

Framfor alt består samlingen av en stor mengde vokalmusikk av mange nordtyske kirkemusikere, blant annet av Dieterich Buxtehude, Heinrich Schütz, Nicolaus Adam Strungk, Samuel Capricornus, Franz Tunder, Johann Melchior Gletle, Kaspar Förster, Christian Ritter, Christoph Bernhard, Wolfgang Carl Briegel, Christian Geist og Augustin Pfleger. Hovedtyngden av samlingen ligger på kirkemusikk fra byene rundt Østersjøen, men omfatter også italienske, franske og engelske verk.
Den verdslige delen omfatter blant annet fransk operamusikk og verk av komponister som Jean-Baptiste Lully, Peter Philips, Vincenzo Albrici, Giacomo Carissimi, Henri Dumont, Crato Bütner og Johann Heinrich Schmelzer.
U.S. Army Forces Command

U.S. Army Forces Command (FORSCOM) er en overkommando i den amerikanske hæren med ansvar for alle hærens reaksjonsstyrker i USA som kan sendes til geografiske militærkommandoer i hver verdensdel. FORSCOM har hovedkvarter ved Fort McPherson i Georgia.
FORSCOM har kommando over alle aktive avdelinger i USA, og får kommando over avdelinger i arméreserven og Nasjonalgarden når disse mobiliseres før utsendelse.
Powerpuffjentene

Grafisk utforming

Animasjonsstilen er typisk for siste halvdel av 1990-tallet, meget flat, forenklet og stilisert, med «skjeve» objekter, nesten uten perspektiv. Serien er sogar nokså lik i stilen som andre Cartoon Network/Hanna-Barbera-serier fra samme tidsrom, bl.a. Dexters Laboratorium, Johnny Bravo, Samurai Jack, m.fl. Fargevalget og design i serien er tydelig inspirert av 60-talls popkunst, men også av japansk anime. 
Mens de fleste menneskene i serien er noenlunde realistisk (dog svært stilisert) utformet, har de tre powerpuffjentene selv en heller absurd anatomi. Hodene er mye større enn resten av kroppen, med digre øyne som alltid går ut til «hjørnet» av hodet, hvilket setter sine begrensninger på hvilke vinkler jentene kan tegnes i. 
Håret på hodet er et farget felt utformet etter hver av jentenes hårsveis. Jentene har ikke ører eller neser, selv om de kan både høre og lukte, og munnen er en liten buet strek som ofte er enten «sur» eller «blid». 
Jentenes kropper er en rombeformet firkant som skal forestille en kjole. Armene og bena er korte pølseformede stubber, som er bøyelige. Armene har ikke hender eller fingre og bena er uten føtter, selv om jentene bruker sko. Dette spesielle utseendet gjør at jentene minner om dukker, og at de, ironisk nok, fremstår som søtere enn de kanskje ellers hadde gjort.

Handling

Serien handler om tre jenter med superkrefter og deres heltedåder, for eksempel å tilintetgjøre grusomme monstere, sloss mot romvesener eller fakke onde vitenskapsmenn og kriminelle. Jentene ble ikke født på vanlig måte, men ble skapt kjemisk av den ugifte og barnløse Professor Utonium. 
Professor Utonium forsøkte,  ifølge seriens introsekvens, å skape de perfekte småjentene, ved hjelp av ingrediensene sukker, krydder og alt mulig fint (dette er en henvisning til det engelske barnerimet What Are Little Boys Made Of?, som også tar for seg hva små jenter er laget av). Ingrediensene ble imidlertid ved et uhell blandet med det mystiske Kjemikalie X, som Professoren også hadde i lab'en sin på samme tid. 
Resultatet av den påfølgende eksplosjonen ble altså Powerpuffjentene, tre søte jenter i 6-årsalderen. Jentene fremstår vekselvis som hardbarkede superhelter, tilsynelatende uten frykt, mens de i andre situasjoner må håndtere samme problemer som andre barn i samme alder, f.eks. sengevæting, mobbing, mørkeredsel, og behov for kosedyr. 
Jentene bor hos Professoren, som fungerer som jentenes farsfigur og foresatt. De går til daglig på førskolen, men kalles ut hver gang det er bruk for deres krefter, noe det svært ofte er. 
Handlingen forgår stort sett i den fiktive byen Townsville (gjennomført omtalt av fortellerstemmen som «storbyen Townsville»). Oppdragsgiver er ofte byens borgermester, men jentene tar også ofte saker på eget initiativ.
Malayhubro

Beskrivelse

Dette er en stor ugle, 41–46 cm lang, vekt 1400–1600 g. Mørk brun på oversiden, lys brun med mørke striper på buken. Kraftige fjærdusker som står nær horisontalt ut fra hodet. Brune øyne, gult nebb med tydelige nesebor ved nebbroten. Store, delvis fjærdekte oransjegule føtter med lange krumme klør.

Habitat og utbredelse

Finnes i tette og fuktige skogområder på Brunei, på Kokosøyene, i Indonesia, Malaysia, Myanmar, Singapore og Thailand.

Levevis

Lever for det meste av smågnagere som rotter og mus, men spiser også store insekter, fugler, andre små pattedyr og slanger. Kan også fange og spise småfisk.
Fortellinger om oss

Fortellinger om oss er en norsk dokumentarserie i tre deler som ble vist på NRK1 i 2000. Dokumen ble produsert for NRK Kulturavdelingen av Medieoperatørene TV A/S. Prosjektleder var Hanne Hoel.
Programmet ble kåret til Årets TV-program av Natt og Dag i 2001.
Den ble vist på den norske kortfilmfestivalen i Grimstad i 2003.
Simpson (Milton Keynes)

Historie

Navnet er av angelsaksisk opprinnelse, og betyr «Sigewines gård». I Domesday Book (1086) er den nevnt som Siwiniestone. Det hevdes at etternavnet Simpson har sitt opphav i denne landsbyen ved at det er sogn med dette navnet i hele Storbritannia, bortsett fra en grend (hamlet) kalt Simpson sognet Nolton and Roche i Wales.
På midten av 1800-tallet ble stedet av forfatteren James Joseph Sheahan beskrevet som «en av de mest stakkarslige av de mange miserable landsbyene i grevskapet» (History and Topography of Buckinghamshire, 1862). På vinteren, da Sheahan kom dit, var veien til Simpson sperret av en 200 meter bred og en meter dyp oversvømt elv. Dette ble tatt hånd om i 1860-årene, da veien mellom Northampton og London ble hevet over en meter på stedet slik at den ikke lenger ble oversvømt hver vinter.
Bonnierska Porträttsamlingen

Bonnierska Porträttsamlingen er en privat kunstsamling og galleri i familien Bonniers eie og ligger på Djurgården i Stockholm.
Samlingen er berømt for sin store samling av svenske forfatterportretter og består av over 300 verk. Det hele startet i 1905 da Karl Otto Bonnier kjøpte Hanna Paulis portrett av Verner von Heidenstam.
Bonnierska Porträttsamlingen forvaltes av Bonnier Cityfastigheter og er kun åpent for private visninger.
Missil

Etymologi

Ordet missil kommer av det latinske verbet mittere som betyr å sende. I militær sammenheng betyr missil at våpenet er utstyrt med en form for styresystem, mens en rakett er et våpen uten styresystem. Et våpen som mangler motor, men har et styresystem blir navngitt styrte bomber (smarte bomber).

Historikk

De første operative missilene som ble brukt var utviklet av Tyskland under 2. verdenskrig. De mest kjente er V1 og V2 som brukte en mekanisk autopilot til å styre missilet langs en forhåndsbestemt rute. Det ble også laget en rekke sjømåls- og luftvernsmissiler basert på radiokontroll, men i et mye mindre antall.

Typer av missiler

Missiler blir som oftest kategorisert etter oppskytningsplattform og planlagt mål (sjø, luft, land)
Tell Me Where You're Going

Tell Me Where You're Going er et musikkalbum med Silje Nergaard, utgitt i 1990. Dette er hennes første plate som soloartist.
Ernst Rüdiger von Starhemberg

Ernst Rüdiger von Starhemberg (født 12. januar 1638 i Graz, død 4. januar 1701 i Vösendorf (ved Mödling) var en østerriksk adelsmann og militær offiser under habsburgerne. Han var fra Starhemberg-slekten, en av Østerrikes eldste og mest fornemme adelsslekter. Starhemberg var øverstkommanderende for de habsburgske styrkene som sto inne i Wien under den osmanske beleiringen og slaget om Wien i 1683. Han var keiserlig general under den store tyrkiske krig og senere leder av Hofkriegsrat som var en form form militær overkommando under habsburgerne.

Bakgrunn

Ernst Rüdiger von Starhemberg var sønn av Konrad Balthasar von Starhemberg (1612–1687) og Anna Elisabeth von Zinzendorf († 1659). Maximilian Lorenz von Starhemberg (føst ca 1640; død 1689) var hans bror, Gundaker Thomas Starhemberg (1663–1745) hans halvbror.

Militær karriere

Starhemberg tjenestegjorde under italienske generalen Raimondo Montecuccoli i 1660-årene i kriger mot Frankrike og osmanene.

Slaget om Wien

I 1683 ble han militær kommandant for den habsburgske hovedstaden Wien og da denne ble beleiret av osmanene i juli 1683 hadde han en styrke på mindre enn 20 000 mann, mot den osmanske styrken på mer enn 100 000 mann. Starhemberg  nektet imidlertid å kapitulere og satset på at en kombinert styrke under kommando av den polske kongen Jan III Sobieski skulle komme til unnsetning på vegne av den habsburgske keiseren av Det tysk-romerske rike, Leopold I.
Da unnsetningsstyrken under Jan III Sobieskis kommando ankom 11. september, var Wien på sammenbruddets rand, og murene var i ferd med å bli sprengt av osmanene som hadde gravd seg underminert disse ved hjelp av utgravde tunneler, fylt disse med krutt og detonert sprengstoffet. 
Da unnsetningsstyrken dagen etter kunne gå til motaksjon mot beleirerne på Kahlenberg rett utenfor Wien, befridde de byen gjennom det såkalte slaget ved Wien.
Starhemberg ble etter slaget ved Wien utnevnt til feltmarskalk av keiseren i anerkjennelse av hans innsats for å redde den keiserlige hovedstaden. Han ble også medlem av regjeringen.

Senere innsats

Starhemberg ble alvorlig såret i 1686 under beleiring av Buda under den store tyrkiske krig og måtte forlate sin kommando. 
I 1691 ble han leder av det såkalte Hofkriegsrat og ble ansvarlig for organiseringen av den østerrikske hæren. 
Han døde i Vösendorf og ble begravet i slottskirken i Wien.
Hans fetter Guido von Starhemberg var hans adjutant, og kjempet senere feltherre under den spanske arvefølgekrigen. 
De senere østerrikske politikerne  Fanny Starhemberg (1875–1943) og Ernst Rüdiger Starhemberg (1899–1956) var blant hans etterkommere.
Mini Mental Status

Mini Mental Status (MMS), Mini Mental Status Examination (MMSE) eller Folstein test er et 30-poeng spørreskjema som brukes for å teste kognisjon. Den er allment brukt innenfor medisin for screening av demens. I løpet av 10 minutter testes forskjellige kognitive domener som aritmetikk, hukommelse og orienteringsevne. Testen ble innført av Folstein et al i 1975, og brukes i mange forskjellige sammenhenger med små modifikasjoner. Mini Mental Status er ikke det samme som mental status examination.
En rekke andre tester har også blitt brukt i varierende omfang, som Hodkinsons abbreviated mental test score (1972, geriatri) og lengre formelle tester for mer inngående analyse av spesifikke kognitive defekter.

Testen

MMS-testen inkluderer enkle spørsmål og problemer innenfor en rekke områder, som tid og sted for testen, gjentakelse av en liste av ord, aritmetikk, språkbruk og forståelse, enkle motoriske ferdigheter. Eksempelvis blir testpersonen bedt om å kopiere en tegning med to pentagonale strukturer (vist til høyre).

Fortolking

En poengsum over 27 (ut av maksimalt 30) anses å være innenfor normalområdet. Intervallet 20-26 indikerer mild kognitiv svikt, 10-19 moderat kognitiv svikt og under 10 alvorlig kognitiv svikt. Normalverdien korrigeres også for utdannelsesnivå og alder. Lave og veldig lave poengsummer korrelerer tett med tilstedeværelse av demens demens, selv om også andre mentale forstyrrelser kan føre til unormale poengsummer ved MMS. Fysiske handicap kan også være forstyrrende i fortolkningen, for eksempel kan en person være fysisk ute av stand til å høre eller lese instruksjonene korrekt, eller ha motoriske handicap som påvirker evnen til å skrive og tegne.

Problemstillinger knyttet til kopibeskyttelse

Etter at MMS oppnådde betydelig popularitet, bestemte den nåværende eier av opphavsrett til testen, Psychological Assessment Resources (PAR) etter mange år å begynne å håndheve opphavsretten, og etablerte en nettside hvor den offisielle versjonen av testen selges.
Håndhevelsen av opphavsretten til MMS har blitt sammenlignet med "stealth" patenter, hvor en patenteier venter til en oppfinnelse har oppnådd en tilstrekkelig popularitet før man begynner å utnytte patentet kommersielt. Håndhevelsen av opphavsretten har ført til at flere forskere har søkt etter alternative metoder for å vurdere kognisjon.
Torsdagsklubben

Forløper

Torsdagsklubbens forløper var Mandagsklubben som gikk flere sesonger med ulik bemanning på TVNorge, og både Stang og Giertsen var innom her. Mandagsklubben ble nedlagt og gjenoppstod flere ganger før det ble endelig nedlagt våren 2000. TV 2 kjøpte etter dette konseptet, noe som altså resulterte i Torsdagsklubben.

Otto Jespersen avslutningsmonolog

Den faste avslutningsmonologen til Otto Jespersen, som han holdt hver uke, skapte til tider mye kontrovers rundt programmet. Allerede i oktober 2002 skapte serien store overskrifter og mye debatt etter at Jespersen i avslutningsmonologen kom med krenkende uttalelser mot daværende statsminister Kjell Magne Bondevik. Innslaget ble såpass kontroversielt at reprisen av programmet ble droppet, og Jespersen ble utsatt for drapstrusler etter uttalelsene. Under sin faste sluttmonolog i programmet 13. februar 2003 brente Jespersen det amerikanske flagget. Etter programmet 27. november 2008 ble Jespersen anmeldt for antisemittiske uttalelser.

Seertall

847 000 seere fulge siste episode av serien i 2004. 2004-sesongen var den nest beste i programmets historie med 743 000 seere i snitt, noe som ga en andel på 49,2 %. Bare høsten 2002 hadde programmet flere seere, da 932 000 seere i gjennomsnitt så programmet.
George D. Grundy jr.

Biografi

Grundy ble født i Southampton, New York og vokste opp i Richmond Hill, Queens. Han hadde sin første soloflyvning 17. september 1916 på Long Island.
Han døde 19. mai 1998 i Leesburg, Florida.